ΑΠΟΦΑΣΗ ΤΟΥ ΣΥΜΒΟΥΛΙΟΥ της 29ης Οκτωβρίου 1993 περί δημιουργίας κοινοτικού συστήματος πληροφόρησης ως προς τα οικιακά ατυχήματα και τα ατυχήματα κατά τις δραστηριότητες αναψυχής (93/683/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι η καθιέρωση κοινοτικού συστήματος πληροφόρησης ως προς τα οικιακά ατυχήματα και τα ατυχήματα κατά τις δραστηριότητες αναψυχής αποτελεί στοιχείο της πολιτικής για την προστασία του καταναλωτή- ότι η σημασία του θέματος προκύπτει από τη συγκεκριμένη χρησιμοποίηση που κάνουν πολλά κράτη μέλη όσον αφορά τα στοιχεία που έχουν συλλεγεί στα πλαίσια του σχεδίου επίδειξης που έχει θεσπιστεί με την απόφαση 86/138/ΕΟΚ του Συμβουλίου (4), για τη θέσπιση μέτρων στον τομέα της ασφάλειας των προϊόντων-
ότι το άνοιγμα της εσωτερικής αγοράς συνεπάγεται αυξημένη κυκλοφορία προϊόντων στο κοινοτικό έδαφος- ότι, στα πλαίσια αυτά, για τον εντοπισμό των προϊόντων τα οποία ενέχονται στα ατυχήματα και για την εξακρίβωση της συνδρομής των περιστάσεων που τα ευνοούν, είναι επιθυμητό να διαθέτουν οι εθνικές αρχές επαρκώς ομοιογενή μέσα ώστε τα συμπεράσματα ενός κράτους μέλους να μπορούν, κατά περίπτωση, να χρησιμοποιούνται από τα άλλα κράτη μέλη καθώς και σε κοινοτικό επίπεδο-
ότι, παρόλο που η διαχείριση της ασφάλειας των καταναλωτών εμπίπτει κατ' αρχάς στην ευθύνη κάθε κράτους μέλους, η χρηματοδοτική ώθηση εκ μέρους της Κοινότητας είναι χρήσιμη προκειμένου να μπορέσουν τα κράτη μέλη να υπερνικήσουν τις δυσκολίες που συνεπάγεται η συλλογή στοιχείων σε εθνικό επίπεδο- ότι, με την προοπτική αυτή, η Επιτροπή πρέπει να διαδραματίζει συντονιστικό ρόλο και να συμβάλλει στην ομοιογενή εφαρμογή των δράσεων που διεξάγονται σε εθνικό επίπεδο, ενθαρρύνοντας τη διάδοση πληροφοριών σχετικά με τα οικιακά ατυχήματα και τα ατυχήματα κατά τις δραστηριότητες αναψυχής στο σύνολο των αρμόδιων αρχών-
ότι η κοινοτική πλαισίωση και χρηματοδοτική στήριξη είναι απαραίτητες προς αποφυγή σημαντικών στρεβλώσεων, λόγω του ότι ορισμένα κράτη μέλη δεν ήταν σε θέση να διαθέσουν τα απαραίτητα μέσα προκειμένου να αποκτήσουν από μόνα τους τα στοιχεία που αφορούν τα οικιακά ατυχήματα και τα ατυχήματα κατά τις δραστηριότητες αναψυχής, τα οποία βοηθούν στη χάραξη πολιτικής για την προστασία των καταναλωτών-
ότι πρέπει να εξασφαλιστεί η συνολική ποιότητα των στοιχείων μέσω της ομοιογένειας των βασικών μεθόδων και, στα πλαίσια της εσωτερικής αγοράς και της οδηγίας 92/59/ΕΟΚ του Συμβουλίου της 29ης Ιουνίου 1992 για τη γενική ασφάλεια των προϊόντων (5), να καθίσταται δυνατόν, για το σύνολο των κρατών μελών, να συλλέγουν τις πληροφορίες που συνδέονται με την παρακολούθηση των προϊόντων τα οποία ενέχονται στα ατυχήματα- ότι τα στοιχεία αυτά πρέπει κανονικά να λαμβάνοται από τα τμήματα έκτακτων περιστατικών των νοσοκομείων, αλλά μπορεί, υπό ορισμένες προϋποθέσεις, να γίνονται δεκτές άλλες εναλλακτικές πηγές-
ότι οι κοινοτικές πτυχές της συλλογής στοιχείων επιβάλλουν στα κράτη μέλη την υποχρέωση να χρησιμοποιούν ομοιογενή μεθοδολογία για τη συλλογή και την προσκόμιση των πληροφοριών που πρέπει να παρέχονται στην Επιτροπή- ότι η υποχρέωση αυτή δεν έχει δυσανάλογο χαρακτήρα σε σχέση με τον επιζητούμενο στόχο- ότι, λόγω της φύσεως και του χαρακτήρα του, το σύστημα αυτό δεν είναι κατάλληλο να χρησιμοποιείται για στατιστικούς σκοπούς, πράγμα που πρέπει να διασαφηνίζεται κάθε φορά που γίνεται αναφορά στο εν λόγω σύστημα-
ότι η εκ μέρους των κρατών μελών παροχή συγκεκριμένων πληροφοριών, κατόπιν αιτήσεως της Επιτροπής, σχετικά με τα προϊόντα ή τις ομάδες προϊόντων που ενέχονται στα ατυχήματα, αποτελεί στοιχείο ενημέρωσης απαραίτητο για την ανάπτυξη κοινοτικής πολιτικής για την ασφάλεια των προϊόντων-
ότι τα κράτη μέλη πρέπει επίσης να είναι σε θέση να υποβάλλουν στην Επιτροπή έκθεση- ότι τα συμπεράσματα που συνάγονται από τα κράτη μέλη στην έκθεση αυτή θα πρέπει να επιτρέπουν στην Επιτροπή, σε συνεργασία μαζί τους, να προσδιορίζει τις δράσεις που πρέπει να αναληφθούν σε κοινοτικό επίπεδο-
ότι, τέλος, η καθιέρωση συστήματος πληροφόρησης σχετικά με τα οικιακά ατυχήματα και τα ατυχήματα κατά τις δραστηριότητες αναψυχής φαίνεται, υπ' αυτές τις συνθήκες, απαραίτητη σε κοινοτικό επίπεδο προκειμένου να στηριχθεί και να συμπληρωθεί η πολιτική που εφαρμόζεται στα κράτη μέλη προς επίτευξη υψηλού επιπέδου προστασίας των καταναλωτών και δεν υπερβαίνει αυτό το οποίο χρειάζεται για την προώθηση της πρόληψης των ατυχημάτων αυτών- ότι, ως εκ τούτου, συμφωνεί με την αρχή της επικουρικότητας-
ότι ενδείκνυται να προβλεφθεί σύστημα πενταετούς διάρκειας- ότι ένα ποσό 2,5 εκατομμυρίων Ecu κρίνεται απαραίτητο για την χρηματοδότηση ενός τέτοιου συστήματος για το 1993 και ότι αυτό το ποσό πρέπει να ενταχθεί στο ισχύον κοινοτικό χρηματοδοτικό πλαίσιο-
ότι, για την έκδοση της παρούσας απόφασης, η συνθήκη δεν προβλέπει άλλες εξουσίες εκτός από τις εξουσίες του άρθρου 235,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Δημιουργείται, για περίοδο ενός έτους, κοινοτικό σύστημα πληροφόρησης ως προς τα οικιακά ατυχήματα και τα ατυχήματα κατά τις δραστηριότητες αναψυχής, το οποίο στο εξής καλείται "σύστημα" και τα χαρακτηριστικά και οι λεπτομέρειες του οποίου περιγράφονται στο παράρτημα Ι.
2. Οι στόχοι του συστήματος συνίστανται στη συλλογή στοιχείων για τα οικιακά ατυχήματα και τα ατυχήματα κατά τις δραστηριότητες αναψυχής, με σκοπό την προώθηση της πρόληψης των ατυχημάτων αυτών, τη βελτίωση της ασφάλειας των καταναλωτικών προϊόντων, καθώς και την εξασφάλιση της ενημέρωσης και της διαπαιδαγώγησης των καταναλωτών για την καλύτερη χρησιμοποίηση των προϊόντων.
3. Η παρούσα απόφαση δεν εφαρμόζεται στα εργατικά ατυχήματα και τα ατυχήματα της οδικής, σιδηροδρομικής, θαλάσσιας και εναέριας κυκλοφορίας.
Άρθρο 2
1. Τα κράτη μέλη εξασφαλίζουν την εφαρμογή του συστήματος. Επεξεργάζονται άμεσα τα συλλεγόμενα στοιχεία και διαβιβάζουν στην Επιτροπή έκθεση που περιλαμβάνει συνθετική παρουσίαση και αξιολόγηση, σε εθνικό επίπεδο, των επιτευχθέντων αποτελεσμάτων καθώς και τα συμπεράσματα που συνάγουν από τα αποτελέσματα αυτά.
2. Τα κράτη μέλη παρέχουν στην Επιτροπή, κατόπιν αιτήσεώς της, τα διαθέσιμα στοιχεία που αφορούν την ασφάλεια ορισμένων προϊόντων ή κατηγοριών προϊόντων που ενέχονται στα οικιακά ατυχήματα και τα ατυχήματα κατά τις δραστηριότητες αναψυχής, καθώς και τις περιστάσεις υπό τις οποίες σημειώνονται αυτά τα ατυχήματα.
3. Τα κράτη μέλη ορίζουν την αρχή ή τις αρχές που είναι υπεύθυνες για τη συλλογή και τη διαβίβαση των στοιχείων και γνωστοποιούν στην Επιτροπή το όνομα και τη διεύθυνσή τους.
4. Για λόγους διαφάνειας της χρησιμοποίησης των κοινοτικών κεφαλαίων, κάθε κράτος μέλος εξασφαλίζει την κατάλληλη δημοσίευση της έκθεσης που αναφέρεται στην παράγραφο 1.
Άρθρο 3
1. Η Επιτροπή προωθεί τη συμβατότητα των μεθοδολογιών που χρησιμοποιούνται στα κράτη μέλη, δίνοντας ιδιαίτερη προσοχή στη βελτίωση της ομοιογένειας των ορισμών και των ταξινομήσεων στοιχείων καθώς επίσης και σε ό,τι αφορά τις βάσεις συλλογής και τις εθνικές εκθέσεις για την επεξεργασία των στοιχείων.
2. Η Επιτροπή συμμετέχει στη χρηματοδότηση της εφαρμογής του συστήματος από τα κράτη μέλη, σύμφωνα με τις λεπτομέρειες που προβλέπονται στο παράρτημα ΙΙ.
3. Η Επιτροπή επεξεργάζεται, συνθέτει και δημοσιεύει τα στοιχεία που λαμβάνει από τα κράτη μέλη και τα μεταδίδει σε κοινοτικό επίπεδο με τον κατάλληλο τρόπο.
Η Επιτροπή συντάσσει έκθεση όταν, κατά τη γνώμη της, τα στοιχεία που παρέχονται από τα κράτη μέλη δεν συμφωνούν με τη μεθοδολογία και τις λεπτομέρειες που αναφέρονται στο παράρτημα Ι ή όταν τα κράτη μέλη έχουν παραλείψει να δώσουν τα στοιχεία που αναφέρονται στο άρθρο 2 παράγραφοι 1 και 2.
Άρθρο 4
1. Κατά τη συλλογή και τη διαβίβαση των πληροφοριών, η Επιτροπή και τα κράτη μέλη φροντίζουν να έχει διαγραφεί από αυτές κάθε στοιχείο που προσδιορίζει ή που επιτρέπει τον προσδιορισμό της ταυτότητας του θύματος, η οποία πρέπει να παραμένει εμπιστευτική.
2. Οποιαδήποτε τεκμηριωμένη χρησιμοποίηση στοιχείων στα κράτη μέλη στις επίσημες εκδόσεις συνοδεύονται από την ακόλουθη μνεία: "Το κοινοτικό σύστημα πληροφόρησης ως προς τα οικιακά ατυχήματα και τα ατυχήματα κατά τις δραστηριότητες αναψυχής παρέχει μόνο γενικά ενδεικτικά στοιχεία και δεν μπορεί να θεωρηθεί ως στατιστική απόδειξη της ασφάλειας ή της έλλειψης ασφάλειας ενός δεδομένου προϊόντος".
Άρθρο 5
Το ποσό των κοινοτικών χρηματοδοτικών μέσων το οποίο κρίνεται αναγκαίο για την εφαρμογή του συστήματος είναι 2,5 εκατομμύρια Ecu για το 1993.
Το ποσό αυτό εγγράφεται στα πλαίσια των σημερινών δημοσιονομικών προοπτικών.
Η αρμόδια επί του προϋπολογισμού αρχή καθορίζει τις διαθέσιμες πιστώσεις για κάθε οικονομικό έτος λαμβάνοντας υπόψη τις αρχές της χρηστής διαχείρισης που αναφέρονται στο άρθρο 2 του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.
Άρθρο 6
Η Επιτροπή συντάσσει το συντομότερο δυνατό μετά τις 31 Δεκεμβρίου 1993, τελική έκθεση σχετικά με την εφαρμογή και την αποτελεσματικότητα του συστήματος.
Κατά τη σύνταξη της έκθέσεώς της, η Επιτροπή λαμβάνει δεόντως υπόψη την κτηθείσα πείρα από τις μέχρι τότε αξιολογήσεις και αποδίδει ιδιαίτερη προσοχή στα εξής:
- στην καταλληλότητα, την ποιότητα και τη συγκρισιμότητα των στοιχείων που γνωστοποιούνται από τα κράτη μέλη,
- στην ανάγκη της προσαρμογής των υφιστάμενων κωδικών και της υιοθέτησης νέων κωδικών και κοινών αρχών κωδικοποίησης λαμβάνοντας υπόψη τον αυξανόμενο αριθμό νέων προϊόντων,
- στην εύκολη πρόσβαση στις πληροφορίες,
- στην προστιθέμενη αξία των στοιχείων για τα κράτη μέλη και την Κοινότητα,
- στην κατανομή νοσοκομείων μεταξύ των κρατών μελών.
Η έκθεση αυτή διαβιβάζεται στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή.
Άρθρο 7
Η παρούσα απόφαση εφαρμόζεται από την 1η Ιανουαρίου 1993.
Άρθρο 8
Η παρούσα απόφαση απευθύνεται στα κράτη μέλη.
Βρυξέλλες, 29 Οκτωβρίου 1993.